
Om denne boka

Korleis kan vi støtte elevar slik at dei blir gode skrivarar? Kva vil det seie å skrive gode tekstar? Kva verktøy kan ein bruke på ulike steg i skrivinga, og kva tilbakemeldingar fungerer?

Skriveboka. Innføring i skriveopplæring er ei lærebok i skrivedidaktikk som no kjem i 2. utgåve. Boka inkluderer eit mangfald av tekstlege uttrykk, elevgrupper og klasseromsnære didaktiske grep. Alt er illustrert med talrike elevtekstar frå alle steg i grunnskulen. Den nye utgåva er revidert i samsvar med gjeldande læreplan og nyare skriveforsking. Boka inneheld også ei avsluttande lesarrettleiing som kan brukast for å orientere seg i elevtekstarbeid og i skriveopplæring generelt.

Målgruppa for boka er lærarstudentar og lærarar som underviser i norsk i grunnskulen


Kjersti Breivega og Magnhild Selås (red.)

Skriveboka

Innføring i skriveopplæring

Forord til andre utgåve

Med Skriveboka, som kom ut første gong i 2018, ønskte vi å lage ei oppdatert og brei innføring i skrivedidaktikk for den nye, femårige grunnskulelærarutdanninga. Denne ambisjonen er oppretthalden i denne andre utgåva. Det vil seie at vi både fokuserer på tekstomgrepet (inkludert ulike teksttypar og sjangrar som står sentralt i skulen si skriveopplæring) og på korleis sjølve skriveopplæringa skal gjennomførast. Denne doble tilnærminga skaper to aksar i boka. I tillegg har vi med stoff om digitale verktøy, handskriving, rettskriving og syntaks og dessutan stoff om skriveopplæringa for særskilde elevgrupper: andrespråkselevar og elevar med skrivevanskar. Skrivedidaktikk inngår som regel i grunnemna i norsk i lærarutdanninga, men i møte med ei ny, femårig masterutdanning har vi ønskt å lage ei bok som kan tene som referanseverk gjennom heile utdanninga, med relativt mange tilvisingar til faglitteraturen. I denne reviderte utgåva er alle dei 14 kapitla i boka reviderte opp mot gjeldande læreplan og nyare skriveforsking. Nytt er dessutan ein avsluttande lesarguide som oppsummerer nøkkelpunkt knytt til dei to nemnde aksane: elevteksten og skriveopplæringa.

Vi har ønskt å lage ei bok som er i kontakt med praksisfeltet vi arbeider mot, og vi har difor med talrike døme på tekstar skrivne av elevar. Elevtekstane eksemplifiserer dei ulike faglege poenga vi tek opp og viser i seg sjølv fram den store breidda i elevane si tekstskaping. Elevtekstane er i all hovudsak attgjevne i original rettskriving, somme i kopi, somme i transkripsjon, med store/små bokstavar, skrivefeil og teiknsetjing som i originalen. Der det er relevant, er nokre skrivefeil påpeikte med stjerne *. Sjølv om boka er redigert på nynorsk, er mange av elevtekstane skrivne på bokmål.

Vi har valt å skrive ei bok som både rettar seg mot grunnskulelærarutdanninga for 1.–7. steget og for 5.–10. steget. I alle kapitla er det difor lagt vinn på å ha med elevtekstdøme frå ulike steg og elles vinkle stoffet slik at det skal vere relevante poeng både for skriving i småskulen og på mellom- og ungdomssteget. Med unntak av kapittel 2, som tydeleg tek opp begynnaropplæringa og den andre skriveopplæringa kvar for seg, er stoffet framstilt integrert og ikkje tydeleg oppdelt mot ulike steg. Det er eit medvite grep, for det er viktig å sjå skriveutviklinga som ein samanhengande og kontinuerleg prosess.

I ei bok som dette dreg vi vekslar på litteraturvitskapleg, tekstlingvistisk, syntaktisk, morfologisk og fonologisk kunnskap om tekst og språk, men desse kunnskapsområda er her å sjå som støttedisiplinar for skrivedidaktikken. For systematiske framstillingar av desse ulike fagområda viser vi til andre læreverk. I vår samanheng er det funksjonelle og skrivepedagogiske perspektivet det sentrale, og vi har selektert og forenkla teori frå andre fagfelt. Mellom anna har vi valt å ikkje bruke lydskrift når vi kjem inn på fonologiske tilhøve ved norsk språk.

For å hjelpe lesaren å orientere seg i boka, presenterer vi her dei 14 kapitla kort:

I kapittel 1 gjer Kjersti Maria Rongen Breivega greie for grunnleggjande sider ved tekstperspektivet i skriveopplæringa. Dette omfattar literacy-perspektivet, sjølve tekstomgrepet, funksjonelle og retoriske perspektiv på skriveopplæringa og dessutan teksttypologiske omgrep som sjanger og teksttype.

I kapittel 2 skriv Jorunn Aske innleiingsvis om ulike teoretiske inspirasjonskjelder for skriveopplæringa. I presentasjonen av begynnaropplæringa blir det gjort greie for ulike stadium i skriveutviklinga og ulike prinsipp ein kan leggje til grunn for opplæringa. I gjennomgangen av den andre skriveopplæringa får prosessorientert skriving stor plass. Dette kapittelet må sjåast i samanheng med kapittel 7 og 8, som også handlar om sjølve skriveopplæringa.

I kapittel 3 tek Kjersti Maria Rongen Breivega og Marianne Røskeland føre seg forteljande tekst. Sjølve forteljingsstrukturen får brei plass, med gjennomgang av skrivedidaktiske omgrep som eigentleg og refererande forteljing. Andre forteljande grep, som ulike forteljemåtar, blir også presenterte. Kapittelet har også med stoff om forteljande sakprosasjangrar.

Kapittel 4 av Kjersti Maria Rongen Breivega og Hege Myklebust handlar om argumenterande sakprega skriving. I første del av kapittelet går forfattarane gjennom argumentasjonsteoretiske nøkkelomgrep som resonnement, problemløysing og drøfting. I andre del av kapittelet tek dei opp korleis ein kan arbeide med argumenterande sakprega skriving i opplæringa, til dømes i form av retoriske arbeidsfasar og struktur og i høve skriving for ulike formål, som det offentlege ordskiftet eller for å syne fagkunnskap.

Kapittel 5 av Marianne Røskeland handlar om kreativ skriving. Røskeland framhevar korleis kreativitet er ei viktig side ved all tekstskaping og viser fram ulike prinsipp, strategiar og rammer for kreativ skriving. Avslutningsvis fokuserer ho på særskilt kreative tekstar som essay, forteljing og dikt.

I kapittel 6 gjer Maria-Rosa Raphaela Doublet greie for digital tekstkunne og digitale verktøy. Ho framhevar korleis skriveopplæringa må tilpasse seg ein ny situasjon, der elevar på fritida i stor grad nettopp skriv via digitale plattformer, og der multimodal og digital tekstskaping skal vere ein integrert del av elevane si tekstkunne. Kapittelet inneheld stoff om kjeldebruk og kjeldekritikk og dessutan også konkrete tips om bruk av digitale verktøy i skriveopplæringa. Dette er eit felt som er i rask utvikling, og dette kapittelet er kraftig revidert i denne utgåva.

I kapittel 7 skriv Gro Ulland om skrivestrategiar i skriveopplæringa. Kapittelet eksemplifiserer ei rekkje ulike strategiar ein kan ta i bruk, med særleg vekt på strategiar som er nyttige i førskrivingsfasen. Vidare gjer Ulland greie for korleis ein kan arbeide med modelltekstar og ulike skriverammer. Kapittelet inneheld også nyskrive stoff om sjølve skriveoppgåva.

I kapittel 8 skriv Ellen Birgitte Johnsrud om respons og vurdering. Ho går gjennom viktige omgrep som formativ og summativ vurdering og drøftar og eksemplifiserer korleis ein kan gje læringsfremjande respons på elevtekstar. Johnsrud kjem også inn på korleis ein kan setje elevar i stand til å revidere eigen tekst.

I kapittel 9 viser Magnhild Selås kvifor det framleis er viktig å la elevane skrive for hand og korleis ein kan leggje til rette for ei god handskriftutvikling. Gjennom konkrete døme syner ho korleis elevars handskrift utviklar seg, og kapittelet munnar ut i tips om vurdering av elevars handskrift.

I kapittel 10 skriv Morten Rønning om norsk rettskriving. Han går først gjennom dei to prinsippa som ligg til grunn for norsk rettskriving, nemleg det ortofone og det historisk-etymologiske. Vidare går han gjennom ei rekkje utfordrande område i norsk rettskriving, som til dømes dobbel konsonant og kj- og skj-lyden.

Kapittel 11 handlar om korleis elevane kan skrive gode setningar. Martha Thunes og Petter Haugereid viser her korleis grammatikkunnskap kan vere nyttig i skriveopplæringa. Dei kjem m.a. inn på korleis elevar kan hjelpast til å variere setningsoppbygnaden og forstå reglar for teiknsetjing. Dessutan inneheld kapittelet stoff om fleirordsuttrykk. Dette er eit emne det har vore fokusert lite på i norskopplæringa, og som kan vere særleg nyttig med tanke på opplæringa til andrespråkselevar.

Kapittel 12 handlar om korleis tekstar heng saman (koherens). Kjersti Maria Rongen Breivega og Morten Rønning går her særleg inn på ulike kohesjonsmekanismar som bidreg til at tekstar blir samanhengande. Kapittelet inneheld også stoff om å skrive avsnitt.

Kapittel 13 handlar om skriveopplæring for andrespråkseleven. Kjartan Sørland gjer her først greie for rammene for opplæringa av minoritetselevar. Vidare inneheld kapittelet noko teori om mellomspråk. Kapittelet fokuserer først og fremst på særskilde utfordringar ved å skrive på norsk som andrespråk, og dette blir eksemplifisert via fleire elevtekstar.

I kapittel 14 tek Magnhild Selås føre seg korleis vi kan hjelpe elevar med skrivevanskar i deira skriveutvikling. Selås går gjennom kva skrivevanskar kan handle om, korleis tekstar skrivne av elevar med skrivevanskar typisk ser ut og kva tiltak ein kan setje inn.

Skriveboka er resultat av ein stor og intensiv dugnadsinnsats frå forfattargruppa. Med unntak av Magnhild Selås er alle forfattarane tilsette ved Høgskulen på Vestlandet og tilknytte forskargruppa Lese- og skrivedidaktikk. I revisjonsprosessen har vi gjennomført arbeidsseminar der vi har gjeve kvarandre konstruktiv respons på manusa. Under revideringa har vi også tatt omsyn til dei erfaringane vi har gjort oss med å undervise i boka gjennom seks år, inkludert tilbakemeldingar frå andre kollegaer. Ein særskilt takk går til Reidunn Hernes og Debra Myhill for konstruktive innspel til respektive kapittel 1 og 11.

Redaktørane vil takke alle i forfattargruppa for samarbeidet. Vi takkar også Samlaget for at dei ønskte å gje ut boka i ei ny utgåve, og vi takkar forlagsredaktør Ellen Skjold Kvåle for godt samarbeid gjennom heile prosessen.

Til slutt vil vi takke alle elevane som har skrive tekstar og lånt dei til oss! Utan elevtekstane ville dette vorte ei fattig bok.

Bergen og Grimstad, 9. februar 2024

Kjersti Maria Rongen Breivega

Magnhild Selås

